b"\n_START_ARTICLE_\nCasquet de pell\n_START_PARAGRAPH_\nEl casquet de pell \xc3\xa9s un casquet cil\xc3\xadndric fet (o recobert) de pell animal, usualment similar al casquet circular quant a forma i al\xc3\xa7ada. _NEWLINE_El catal\xc3\xa0 casquet de pell equival a l'esp. gorro de piel, fr. bonnet de fourrure, it. berretto di pelliccia, port. gorro de pele, rom. c\xc4\x83ciul\xc4\x83 (nom que tamb\xc3\xa9 pot aplicar-se al 'morri\xc3\xb3 de pell'), ang. fur cap, al. Pelzm\xc3\xbctze, rus m\xc3\xa9khovaia xapka (\xd0\xbc\xd0\xb5\xd1\x85\xd0\xbe\xd0\xb2\xd0\xb0\xd1\x8f \xd1\x88\xd0\xb0\xd0\xbf\xd0\xba\xd0\xb0); etc. _NEWLINE_El casquet de pell \xc3\xa9s pe\xc3\xa7a tradicional d'abrigar en nombrosos pa\xc3\xafsos d'hivern cru, de l'Europa Oriental i Ciscauc\xc3\xa0sia fins a Corea, passant per Mong\xc3\xb2lia; els pobles n\xc3\xb2mades de les estepes n'han usat, d'un estil o altre, des de l'Edat Mitjana, almenys. Un model espec\xc3\xadfic \xc3\xa9s, per exemple, la kubanka dels cosacs del Kuban, que sovint \xc3\xa9s m\xc3\xa9s alta que la mitjana de casquets, per\xc3\xb2 sense at\xc3\xa8nyer prou al\xc3\xa7ada per a constituir morri\xc3\xb3. Durant el segle XX el casquet de pell ha anat introduint-se a l'Europa Occidental i a Am\xc3\xa8rica, sigui en forma de gorra d'astracan, sigui en imitacions directes de la uixanka militar sovi\xc3\xa8tica. _NEWLINE_En el m\xc3\xb3n militar, a partir del segle XIX el casquet de pell ha estat lligadura de campanya d'hivern en diversos ex\xc3\xa8rcits de l'Europa centroriental. A l'ex\xc3\xa8rcit imperial rus, cosacs a banda, el casquet de pell, sota el nom de xapka ('gorra'), fou la lligadura d'hivern per a tots els graus de 1881 a 1908. L'ex\xc3\xa8rcit b\xc3\xbalgar us\xc3\xa0 el casquet de pell per a campanya d'hivern, i tamb\xc3\xa9 per a gala, pr\xc3\xa0cticament des de primera hora, i el conservaria almenys fins a la fi de la Primera Guerra Mundial, quan es reserv\xc3\xa0 a les unitats de la Gu\xc3\xa0rdia. La cavalleria romanesa, que vestia d'h\xc3\xbassar, tingu\xc3\xa9 com a lligadura habitual un casquet de pell (versi\xc3\xb3 baixa de la c\xc4\x83ciul\xc4\x83) amb bossa lateral, a manera de colbac, fins a inicis del segle XX. _NEWLINE_En el segle XX, el paradigma del casquet de pell militar ha estat la uixanka (\xd1\x88\xd0\xb0\xd0\xbf\xd0\xba\xd0\xb0-\xd1\x83\xd1\x88\xd0\xb0\xd0\xbd\xd0\xba\xd0\xb0 'gorra d'orelleres') sovi\xc3\xa8tica. Aquesta, basada en models civils, sorg\xc3\xad el 1940 com a lligadura hivernal de l'Ex\xc3\xa8rcit Roig, en substituci\xc3\xb3 de la budi\xc3\xb3novka. Aquest \xc3\xbas militar, massiu, acab\xc3\xa0 de convertir la uixanka, internacionalment, en un estereotip del m\xc3\xb3n sovi\xc3\xa8tic (i de la russitat). Encara avui \xc3\xa9s en dotaci\xc3\xb3 a l'ex\xc3\xa8rcit rus._NEWLINE_Durant l'exist\xc3\xa8ncia del Pacte de Vars\xc3\xb2via pr\xc3\xa0cticament tots els ex\xc3\xa8rcits membres usaren alguna versi\xc3\xb3 de la uixanka com a lligadura d'hivern, sobretot de campanya; la pe\xc3\xa7a s'estengu\xc3\xa9, aix\xc3\xad mateix, a les forces policials dels estats respectius. Tamb\xc3\xa9 l'adopt\xc3\xa0 l'ex\xc3\xa8rcit xin\xc3\xa8s. _NEWLINE_Ex\xc3\xa8rcits com el suec, el finland\xc3\xa8s, l'estatutnidenc i el canadenc han desenvolupat models propis de casquet de pell (usualment similars a la uixanka) de cara al combat en hiverns crus (se n'usaren, per exemple, durant la Guerra de Corea). _NEWLINE_Una lligadura estretament emparentada amb el casquet de pell \xc3\xa9s el morri\xc3\xb3 de pell, de qu\xc3\xa8 es diferencia per l'al\xc3\xa7ada."